#Julesentralen: Valeria og Mary feiret jul sammen
- Det var en helt utrolig hyggelig kveld. Vi skravlet konstant, og barna våre hadde det så gøy sammen at de ikke tok seg tid til å spise dessert engang, ler Valeria Carroza. Carroza er en av de nesten 500 personene som registrerte seg som tilbydere av julefeiring via VGs julesentral, som var åpen mellom 2. og 16. desember. Røde Kors tok deretter kontakt med alle som ønsket julefeiring og alle som tilbød seg å åpne hjemmet sitt. Det førte til at rundt 70 personer som skulle vært alene på julaften fikk et sted å være, som er et rekordhøyt antall.Carroza, ektemannen John Ole og deres to barn Emma (4) og Isak (6) hadde fra før invitert tre besteforeldre og en onkel til julefeiring i hjemmet deres i Kristiansand. Da Carroza før jul innså at det til tross for familiebesøket ville stå fire tomme stoler rundt familiens store spisebord julaften, meldte hun seg som vert. Allerede 22. desember møtte familien nigerianske Mary og sønnene hennes på tre og seks år, som ikke hadde noen å feire jul sammen med. - Jeg synes det var fint å møte dem før selve julaften, så vi fikk hilst på hverandre, forteller Carroza. Juleaften ble en stor suksess. - Til tross for at samtalene foregikk på engelsk, fløt praten veldig lett. Mary hjalp meg på kjøkkenet, mens barna våre lekte og koste seg. Det føltes som vi har kjent hverandre hele livet, forteller Carroza. Middagen bestod av tradisjonsrik julemat: Ribbe, medisterkaker, julepølser og grønnsaker.Carroza og familien hadde kjøpt flere gaver til Ndukaife og barna, noe som rørte julegjestene til tårer. - Det var fantastisk å være der, og jeg ble utrolig godt ivaretatt. Jeg hadde ikke forventet at de skulle være så generøse mot oss, som varmet veldig, forteller Ndukaife til VG. Carrozas svigermor var også rørt over initiativet. - Hun synes det var så flott at Mary var hos oss, og tårene rant da hun så hvor mye feiringen betydde for barna hennes, forteller svigerdatteren.Kjemien mellom Valerie og Mary var så god at de nå har bestemt seg for å treffes jevnlig. - Når vi hadde det så fint, ser jeg ingen grunn til å ikke opprettholde vennskapet resten av dagene i året. Det er litt avstand mellom hjemmene våre, og jeg har ikke sertifikat, så nå har jeg lært Mary hvilken buss hun skal ta for å komme på besøk, ler Carroza. Ndukaife forteller at hun håper det ikke er lenge til hun får møte familien igjen. - Jeg gleder meg over de nye vennskapene, både for meg og barna mine.Carozza forteller at hun nå vil gjøre ekstra julegjester til en tradisjon. - Mange har vært skeptiske når de hørte jeg hadde invitert fremmede mennesker hit på julaften, noe jeg synes er rart. I hjemlandet mitt Chile gjør vi ofte det i høytidene, så for meg er det helt naturlig, sier Carroza, og legger til: - Så lenge jeg feirer jul i mitt eget hjem vil jeg fortsette med å invitere ukjente, og jeg oppfordrer andre til å gjøre det samme!
Valeria Carroza og Mary Ndukaife hadde det så hyggelig sammen på julaften at de har bestemt seg for å treffes jevnlig.